作者:袁去華
標題:風流子
內容:吳山新搖落，湖光淨、鷗鷺點漣漪。望一簇畫樓，記沽酒處，幾多鳴櫓，爭趁潮歸。瑞煙外，繚牆迷遠近，飛觀聳參差。殘日襯霞，散成錦綺，怒濤推月，輾上玻璃。西風吹殘酒，重門閉，深院露下星稀。腸斷憑肩私語，織錦新詩。想翠幄香消，都成閒夢，素絃聲苦，渾是相思。還恁強自開解，重數歸期。